LIETUVOS RESPUBLIKOS SPECIALIŲJŲ TYRIMŲ TARNYBOS ANTIKORUPCINIO VERTINIMO IŠVADOS
DĖL SUSISIEKIMO MINISTRO ĮSAKYMO PROJEKTO (TAIS NR. 26-9813(2)) (TOLIAU – IŠVADA)
ĮGYVENDINIMO PAŽYMA

	STT pastabos ir pasiūlymai[footnoteRef:1] [1:  Pildo subjektas, kuriam adresuota STT antikorupcinio vertinimo išvada. ] 

	Informacija apie pastabų ir pasiūlymų įgyvendinimą[footnoteRef:2] [2:  Pildo subjektas, kuriam adresuota STT antikorupcinio vertinimo išvada. ] 

	Specialiųjų tyrimų tarnybos vertinimas [footnoteRef:3] [3:  Pildo STT.] 


	Kritinės antikorupcinės pastabos ir pasiūlymai
	1.1. Projektas sudaro sąlygas atskirais atvejais, nesant aiškių ir objektyvių konkrečios dangų konstrukcijos klasės parinkimo kriterijų, priimti nevienodus ir nepakankamai pagrįstus sprendimus, todėl didėja nepagrįstai didesnių techninių sprendinių ir atitinkamai perteklinių projekto įgyvendinimo sąnaudų rizika
Projekto 59 punktas nustato, kad:
„59.	Kai greito eismo ir pagrindinėse gatvėse pagrįstai nėra įmanoma atlikti ilgalaikių natūrinių eismo intensyvumo ir sudėties tyrimų, projektinė apkrova A gali būti neskaičiuojama (rekomenduojama taikyti tik išimtiniais atvejais ir tik gyvenvietėse). Tokiu atveju dangų konstrukcijų klasę rekomenduojama parinkti pagal 5 lentelę. Tačiau greito eismo ir pagrindinėse gatvėse rekomenduojama atlikti eismo intensyvumo ir sudėties matavimus, kurių apimtis būtų pakankama visam srautui ir jo intensyvumui įvertinti.“
Pažymėtina, kad pagal bendrą Projekto reglamentuojamą sistemą dangų konstrukcijos klasė parenkama nuosekliai vertinant objektyvius duomenis:
Eismo intensyvumo ir sudėties duomenys → apskaičiuojama projektinė apkrova A → pagal projektinės apkrovos A dydį nustatoma konkreti dangų konstrukcijos klasė → pagal nustatytą klasę parenkama atitinkama dangos konstrukcija ir jai taikomi techniniai reikalavimai.
Tačiau Projekto 59 punkte nustatyta išimtis šią įprastą seką pakeičia, kadangi projektinė apkrova A gali būti neskaičiuojama, nors eismo intensyvumo ir sudėties duomenis vis tiek rekomenduojama surinkti, o konkreti dangų konstrukcijos klasė pasirenkama iš 5 lentelėje nustatytų alternatyvų. Greito eismo gatvei 5 lentelėje numatytos DK 100, DK 32 arba DK 10 klasės, o pagrindinei gatvei – DK 10, DK 3 arba DK 2 klasės. Tačiau Projekte nenustatyta kriterijų, pagal kuriuos eismo intensyvumo ir sudėties matavimų rezultatai turėtų būti susiejami su konkrečia iš šių klasių.
Mūsų vertinimu, toks neapibrėžtumas yra reikšmingas, nes 5 lentelėje pateiktos alternatyvos nėra lygiavertės nei techniniu[footnoteRef:4],  nei ekonominiu požiūriu ir lemia skirtingus konstrukcijos parametrus bei įrengimo sąnaudas[footnoteRef:5].  [4:  Pagal bendrąją sistemą DK skirtos iš esmės skirtingoms projektinėms apkrovoms: greito eismo gatvei gali būti parenkama nuo DK 10, skirtos 3–10 mln. ESAs apkrovai, iki DK 100, skirtos didesnei kaip 32 mln. ESAs apkrovai, o pagrindinei gatvei – nuo DK 2, skirtos 1–2 mln. ESAs apkrovai, iki DK 10, skirtos 3–10 mln. ESAs apkrovai.]  [5:  Pavyzdžiui, pagal 6 lentelę esant F3 klasės gruntui pirminis šalčiui atsparios konstrukcijos storis DK 100 klasei yra 0,85 hz; DK 10 – 0,75 hz; DK 2 – 0,65 hz. Taigi tarp 5 lentelėje numatytas alternatyvas vien šalčiui atsparios konstrukcijos pirminio storio skirtumas sudaro 0,10 hz. Pavyzdžiui, jeigu didžiausias įšalo gylis būtų 100 cm, skirtumas sudarytų 10 cm per visą projektuojamos gatvės plotą. Iliustraciškai, 1 km ilgio ir 7 m pločio ruože tai reikštų apie 700 m³ papildomos konstrukcijos medžiagų, nevertinant kitų su aukštesne DK klase susijusių konstrukcinių skirtumų.] 

Atsižvelgiant į tai, Taisyklių 59 punkte numačius išimtinę galimybę neskaičiuoti projektinės apkrovos A, kartu suteikiama reikšminga diskrecija pasirenkant konkrečią dangų konstrukcijos klasę. Nors eismo intensyvumo ir sudėties duomenis rekomenduojama surinkti, nenustatyta, pagal kokius šių duomenų rodiklius turėtų būti pasirenkama viena iš 5 lentelėje numatytų alternatyvų. Todėl esant tapačioms ar panašioms eismo sąlygoms gali būti pasirenkamos skirtingos konstrukcijos, lemiančios skirtingus techninius parametrus, darbų ir medžiagų apimtis bei atitinkamai skirtingas projekto įgyvendinimo išlaidas.
Toks reguliavimas neužtikrina pakankamo sprendimų priėmimo skaidrumo ir atsekamumo, taip pat sudaro prielaidas nevienodam Projekto nuostatų taikymui ir nepagrįstai diskrecijai priimant techninius sprendimus, turinčius tiesioginės įtakos projekto įgyvendinimui reikalingų lėšų dydžiui.
	Įgyvendinta.
Atsižvelgiant į pastaboje nurodytą neapibrėžtumą dėl konkrečios dangos konstrukcijos klasės parinkimo neskaičiuojant projektinės apkrovos A, atsisakyta Projekto 59–60 punktų ir 5 lentelės.
Pažymėtina, kad gatvių dangų konstrukcijų parinkimas pagal gatvės kategoriją jau reglamentuotas statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“, patvirtinto Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“, 65 punkte ir 15 lentelėje. Šiame reglamente numatyta galimybė gatvių dangų konstrukcijas apskaičiuoti taikant Automobilių kelių standartizuotų dangų konstrukcijų projektavimo taisyklėse nustatytus metodus arba parinkti standartines konstrukcijas pagal gatvės kategoriją. Todėl Projekte atsisakoma atskirai pateikiamos gatvių kategorijų ir dangų konstrukcijų klasių lentelės bei papildomų jos taikymo rekomendacijų.
Išbraukus nurodytas nuostatas, Projekte nebeliktų atskiros gatvėms skirtos projektinės apkrovos A neskaičiavimo išimties. Gatvių dangų konstrukcijas projektuojant pagal Taisyklėse nustatytus projektinės apkrovos A skaičiavimo metodus, būtų vadovaujamasi bendraisiais projektinės apkrovos nustatymo ir dangos konstrukcijos klasės parinkimo principais. Standartinių dangų konstrukcijų parinkimas pagal gatvės kategoriją būtų reglamentuojamas minėtomis STR nuostatomis.
	

	
	1.2. Atvejais, kada garantiniu laikotarpiu atsiradę plyšiai pagal Projekto nuostatas visais atvejais nelaikomi rangovo darbų defektais, neįvertinus jų priežasčių, masto ir ryšio su atliktų darbų kokybe, sudaromos prielaidos nepagrįstai riboti rangovo atsakomybę ir defektų šalinimo išlaidas perkelti kelio valdytojui. Toks reguliavimas kelia korupcijos riziką, nes gali būti sudaromos sąlygos proteguoti rangovų interesus viešojo intereso sąskaita, neužtikrinti tinkamos atliktų darbų kokybės kontrolės ir neracionaliai naudoti viešąsias lėšas.
Projekto 245 punkte nustatyta, kad garantinio laikotarpio metu asfalto dangoje susidarę skersiniai ir išilginiai plyšiai yra būdingi tokio tipo dangų konstrukcijoms, todėl jie turi būti šalinami vykdant kelio techninę priežiūrą ir nelaikomi rangovo darbų defektais.
Mūsų vertinimu, tokia nuostata suformuluota pernelyg plačiai, nes joje neatsižvelgiama į plyšių atsiradimo priežastis, mastą, kiekį, atsiradimo laiką ar galimą ryšį su netinkamai atliktais darbais. Taigi net ir tais atvejais, kai plyšiai galėtų būti rangovo netinkamai atliktų darbų ar technologinių reikalavimų nesilaikymo pasekmė, pagal Projekto formuluotę jie savaime nebūtų laikomi rangovo darbų defektais.
Toks reguliavimas gali nepagrįstai apriboti rangovo garantinę atsakomybę ir sudaryti prielaidas defektų šalinimo išlaidas perkelti kelio valdytojui, t. y. dengti jas viešosiomis lėšomis. Be to, sudaromos sąlygos nevienodai vertinti defektų kilmę ir išvengti rangovo atsakomybės tais atvejais, kai jų atsiradimas gali būti susijęs su darbų kokybe.
Atkreiptinas dėmesys, kad Projekto 178 punkte analogišku atveju kalbama tik apie pavienius skersinius ir išilginius plyšius, o Projekto 245 punkte tokio ribojimo nėra – rangovo defektais nelaikomi apskritai skersiniai ir išilginiai plyšiai.
Siekdami išvengti nurodytų korupcijos rizikos veiksnių pasireiškimo, siūlome Projekte nustatyti aiškius kriterijus, pagal kuriuos garantiniu laikotarpiu susidarę plyšiai gali būti nelaikomi rangovo darbų defektais, įvertinant jų priežastį, pobūdį, mastą ir ryšį su atliktų darbų kokybe, bei užtikrinti, kad ši išimtis nebūtų taikoma tais atvejais, kai defektai atsirado dėl netinkamai atliktų darbų.
	Įgyvendinta iš dalies.
Pritariama, kad Projekto 245 (pagal naują numeraciją 243) punkto formuluotė gali būti klaidingai interpretuojama kaip visais atvejais atleidžianti rangovą nuo atsakomybės už garantinio laikotarpio metu asfalto dangoje susidariusius skersinius ir išilginius plyšius. 
Siekiant išvengti tokio interpretavimo, nuostata patikslinta, ją išdėstant taip: „Garantinio laikotarpio metu asfalto dangoje susidarę pavieniai skersiniai ir išilginiai plyšiai yra būdingi tokio tipo dangų konstrukcijoms, tačiau jie turi būti užtaisomi pagal rekomendacijas R PT 11 [5.5] laiku atliekant garantinius darbus, nuolatinę ir periodinę kelio techninę priežiūrą.“
Analogiška formuluotė patikslinama ir Projekto 178 (pagal naują numeraciją 176)  punkte.
Siūloma nuostatos formuluotė nurodo galimą dangų konstrukcijų elgseną, tačiau nepanaikina būtinybės vertinti konkrečių plyšių atsiradimo priežastis ir jų sąsają su atliktų darbų kokybe. Rangovo pareiga darbus atlikti pagal statinio projektą ir taikytinus normatyvinius techninius dokumentus bei garantinė atsakomybė išlieka. Todėl ši nuostata nesudaro pagrindo iš anksto priskirti visų tokių plyšių šalinimą tik kelio techninei priežiūrai.
Papildomų plyšių nepriskyrimo rangovo darbų defektams kriterijų Taisyklėse nustatyti nesiūloma, nes atsisakoma pačios bendrosios išimties. Konkrečių plyšių techninis vertinimas ir garantinės atsakomybės taikymas turi būti grindžiami jų atsiradimo aplinkybėmis, atliktų darbų atitiktimi nustatytiems reikalavimams ir taikytinomis teisės aktų nuostatomis. Punkte nurodytų rekomendacijų R PT 11, patvirtintų Lietuvos automobilių kelių direkcijos prie Susisiekimo ministerijos direktoriaus 2011 m. birželio 23 d. įsakymu Nr. V-221 „Dėl Asfalto dangų plyšių, siūlių ir prijungčių su defektais taisymo rekomendacijų patvirtinimo“, 11 ir 12 punktuose jau numatyta defektų analizė, jų priežasčių nustatymas ir plyšius apibūdinančios informacijos vertinimas. Prireikus atliekami asfalto sluoksnių, jų medžiagų ar dangos konstrukcijos laikomosios gebos tyrimai. Be to, vadovaujantis statybos techninio reglamento STR 1.04.04:2017 „Statinio projektavimas, projekto ekspertizė“, patvirtinto Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR1.04.04:2017 „Statinio projektavimas, projekto ekspertizė“ patvirtinimo“ nuostatomis, kai kyla pagrįstų abejonių dėl atitikties esminiams statinio reikalavimams, statinio normatyvinės kokybės ar kitų statybos teisės aktų nustatytų reikalavimų, statytojo ar statinio naudotojo iniciatyva gali būti atliekama statinio bendroji arba dalinė ekspertizė, kurios metu prireikus atliekami statinio tyrimai, laboratoriniai bandymai ir skaičiavimai. Taigi egzistuoja reglamentuota galimybė objektyviai įvertinti statinio techninę būklę ir nustatyti galimus neatitikimus.
	

	Kitos antikorupcinės pastabos ir pasiūlymai

	2.1. Projekte nenustatyti aiškūs kriterijai ir ribos, pagal kuriuos gali būti trumpinamas projektinis naudojimo laikotarpis. Kadangi šis laikotarpis daro tiesioginę įtaką projektinei apkrovai, dangos konstrukcijos klasei, darbų apimčiai ir projekto įgyvendinimo išlaidoms, toks neapibrėžtumas sudaro prielaidas nepagrįstai plačiai diskrecijai ir nevienodam techninių sprendinių parinkimui panašiomis aplinkybėmis
Projekto 41 ir 194 punktai nustato, kad:
„41.	Ekonomiškai ir techniškai pagrindus esamos dangos konstrukcijos atnaujinimo atveju gali būti nustatomas mažesnis naujai numatytas projektinis naudojimo laikotarpis. Tačiau prioritetu turi būti laikomi Taisyklių 40 punkte nurodyti laikotarpiai.
<...>
194.	Esamos dangos konstrukcijos atnaujinimo atveju, kai tai ekonomiškai ir techniškai pagrįsta, gali būti nustatomas mažesnis naujai numatytas projektinis naudojimo laikotarpis. Tačiau prioritetu turi būti laikomas Taisyklių 27 punkte nurodytas laikotarpis.“
Projekto 41 ir 194 punktuose nustatyta galimybė, atnaujinant esamos dangos konstrukciją ir tai ekonomiškai bei techniškai pagrindus, nustatyti trumpesnį projektinį naudojimo laikotarpį. Tačiau Projekte nenustatyta, kokiais konkrečiais atvejais šis laikotarpis gali būti trumpinamas, kokia gali būti minimali jo trukmė ir pagal kokius kriterijus turėtų būti nustatomas konkretus projektinis naudojimo laikotarpis.
Šis neapibrėžtumas yra reikšmingas, nes projektinis naudojimo laikotarpis tiesiogiai naudojamas apskaičiuojant projektinę apkrovą A. Trumpesnis projektinis naudojimo laikotarpis gali lemti mažesnę projektinę apkrovą, žemesnės klasės arba mažesnių parametrų dangos konstrukcijos parinkimą, todėl gali turėti įtakos darbų apimčiai ir projekto įgyvendinimo išlaidoms.
Mūsų vertinimu, nenustačius aiškių trumpesnio projektinio naudojimo laikotarpio taikymo kriterijų ir ribų, sudaromos prielaidos nepagrįstai plačiai sprendimus priimančių subjektų diskrecijai. Dėl to tokiomis pačiomis ar panašiomis aplinkybėmis gali būti nustatomi skirtingi projektiniai naudojimo laikotarpiai ir atitinkamai parenkami skirtingos apimties bei vertės techniniai sprendiniai, o tokių sprendimų pagrįstumo kontrolė tampa sudėtingesnė.
Siekdami išvengti nurodytų korupcijos rizikos veiksnių pasireiškimo, siūlome Projekte nustatyti aiškius ir objektyvius trumpesnio projektinio naudojimo laikotarpio taikymo kriterijus, galimas jo trukmės ribas ir privalomus tokio sprendimo techninio bei ekonominio pagrindimo reikalavimus.
	Įgyvendinta iš dalies.
[bookmark: _Hlk243301992]Pritariama, kad sprendimų skaidrumui ir patikrinamumui užtikrinti tikslinga aiškiau reglamentuoti jų pagrindimą. Atsižvelgiant į tai, Projekto 41 punktas išdėstomas taip: „Ekonomiškai ir techniškai pagrindus esamos dangos konstrukcijos atnaujinimo atveju gali būti nustatomas mažesnis naujai numatytas projektinis naudojimo laikotarpis. Tačiau prioritetu turi būti laikomi Taisyklių 40 punkte nurodyti laikotarpiai. Mažesnės pradinės sprendinio įgyvendinimo išlaidos ar galimybė parinkti žemesnę dangos konstrukcijos klasę nėra pakankamas pagrindas nustatyti trumpesnį naujai numatytą projektinį naudojimo laikotarpį. Trumpesnio naujai numatyto projektinio naudojimo laikotarpio ekonominis tikslingumas turi būti vertinamas atsižvelgiant į statinio gyvavimo trukmės sąnaudas, įskaitant statybos, priežiūros, remonto ir pakartotinio atnaujinimo išlaidas. Nustatyto mažesnio naujai numatyto projektinio naudojimo laikotarpio techninis ir ekonominis pagrindimas turi būti pateiktas statinio projekte.“
Trumpesnio naujai numatyto projektinio naudojimo laikotarpio skaitinių ribų nustatymui nepritariame. Kadangi techniniu ir ekonominiu požiūriu racionali naujai numatyto projektinio naudojimo laikotarpio trukmė priklauso nuo konkretaus objekto sąlygų, tikslinga išlaikyti galimybę laikotarpio trukmę nustatyti individualiai, taikant privalomą techninį ir ekonominį pagrindimą.
	

	
	2.2. Projekte neapibrėžta, kokio laikotarpio eismo intensyvumo duomenys turi būti vertinami sprendžiant dėl kelio priskyrimo mažo eismo intensyvumo keliams. Kadangi nuo šio priskyrimo priklauso kelių projektavimui taikytini techniniai reikalavimai, toks neapibrėžtumas sudaro prielaidas nevienodam Projekto taikymui ir nepagrįstai diskrecijai, galinčiai turėti įtakos pasirenkamiems techniniams sprendiniams ir jų įgyvendinimo išlaidoms.
Projekto 179 punkte nustatyta, kad VIII skyriaus nuostatos taikomos keliams, kurių projektinis važiavimo greitis neviršija 70 km/h, bendras vidutinis metinis paros eismo intensyvumas – 250 aut./parą, o sunkiojo transporto intensyvumas – 25 aut./parą. Tačiau Projekte nepatikslinta, ar vertinant atitiktį šiems kriterijams turi būti vadovaujamasi esamu (faktiniu), projektavimo metu nustatytu ar prognozuojamu eismo intensyvumu. 
Nuo kelio priskyrimo mažo eismo intensyvumo keliams priklauso atskiro VIII skyriuje nustatyto projektavimo režimo taikymas. Projekto rengėjo derinimo pažymoje taip pat nurodoma, kad šiems keliams gali būti taikomi žemesni reikalavimai dangos funkcinėms savybėms, bendram konstrukcijos storiui ir atsparumui ilgalaikiam kartotinių apkrovų poveikiui. Todėl skirtingai pasirinkus eismo intensyvumo vertinimo momentą ar duomenis, tas pats kelias gali būti priskirtas skirtingam reguliavimo režimui, o tai gali lemti skirtingus techninius sprendinius, darbų apimtį ir projekto įgyvendinimo išlaidas.
Mūsų vertinimu, nepakankamai aiškiai apibrėžus, kokie eismo intensyvumo duomenys naudojami taikant Projekto 179 punktą, sudaromos prielaidos nevienodam Projekto taikymui ir nepagrįstai diskrecijai sprendžiant dėl mažo eismo intensyvumo keliams nustatyto reguliavimo taikymo. 
Atkreipiame dėmesį, kad ši problema buvo iškelta ir Projekto derinimo metu, tačiau Projekto rengėjų pateiktuose argumentuose šis klausimas nebuvo išspręstas.
Siekdami išvengti nurodytų korupcijos rizikos veiksnių pasireiškimo, siūlome Projekte aiškiai nustatyti, kokio laikotarpio ir kokiu būdu nustatyti eismo intensyvumo duomenys naudojami vertinant kelio atitiktį Projekto 179 punkte nustatytiems kriterijams.
	Įgyvendinta.
179 (pagal naują numeraciją 177) punktą išdėstome taip:
„Šio skyriaus nuostatos taikomos mažo eismo intensyvumo keliams, kurių projektinis važiavimo greitis yra ne didesnis kaip 70 km/h, projektinis bendras vidutinis metinis paros eismo intensyvumas neviršija 250 aut./parą, o sunkiojo transporto neviršija 25 aut./parą.“
	

	
	2.3. Projekto nuostatos nepakankamai aiškiai reglamentuoja galimybę individualaus projektavimo atveju nukrypti nuo F3 klasės gruntams taikomų reikalavimų, todėl gali būti sudaromos prielaidos nevienodam jų aiškinimui ir taikymui
Projekto 200 punkte imperatyviai nustatyta, kad, kai žemės sankasai numatoma naudoti F3 klasės gruntus, turi būti numatytas jų kvalifikuotas pagerinimas arba pakeitimas geresnių savybių gruntu. Kartu Projekto 181–183 punktuose nustatyta galimybė mažo eismo intensyvumo kelių dangų konstrukcijas projektuoti individualiai, atliekant specialiuosius skaičiavimus ir taikant mechanistinius-empirinius metodus. Tačiau iš Projekto nuostatų nėra aišku, ar individualaus projektavimo atveju galima nukrypti nuo 200 punkte nustatyto privalomo reikalavimo.
Atkreiptinas dėmesys, kad Projekto derinimo pažymoje rengėjai šias nuostatas aiškina plačiau, negu tiesiogiai nustatyta Projekte. Atsakydami į pastabą dėl F3 klasės gruntų, rengėjai nurodo, kad tais atvejais, kai dėl konkretaus objekto sąlygų F3 grunto pagerinimas ar pakeitimas yra „techniškai apsunkintas arba netikslingas“, turi būti rengiamas individualus geotechninis ir dangos konstrukcijos sprendinys, kuriuo pagrindžiamas lygiavertis konstrukcijos patikimumas. Tačiau pačiame Projekte tokia galimybė ir jos taikymo sąlygos nereglamentuojamos.
Specialiųjų tyrimų tarnybos vertinimu, išdėstytos aplinkybės leidžia daryti išvadą, kad minėtos Projekto nuostatos sudaro prielaidas nevienodai ir dviprasmiškai jas aiškinti bei taikyti. Be to, sprendimas taikyti F3 grunto pagerinimą ar pakeitimą arba vietoj jų pasirinkti individualų sprendinį gali lemti skirtingą darbų, medžiagų ir transportavimo apimtį bei projekto įgyvendinimo išlaidas. Todėl tokio pasirinkimo pagrindai turėtų būti aiškiai nustatyti pačiame Projekte.
Siekdami išvengti nurodytų korupcijos rizikos veiksnių pasireiškimo, siūlome Projekte aiškiai nustatyti, ar individualaus projektavimo atveju gali būti nukrypstama nuo 200 punkte nustatytų reikalavimų. Jeigu tokia galimybė numatoma, siūlome apibrėžti objektyvius nukrypimo pagrindus, sprendimo pagrindimo kriterijus ir reikalavimus, taikomus lygiaverčiam konstrukcijos patikimumui pagrįsti.

	Įgyvendinta.
200 (pagal naują numeraciją 198) punktą išdėstome taip:
„Kai žemės sankasos įrengimui numatoma naudoti F3 klasės gruntus, turi būti numatomas kvalifikuotas gruntų pagerinimas pagal MN AGPS 25 [5.6] arba grunto pakeitimas geresnių savybių gruntu. Kai dėl techninių priežasčių kvalifikuotas grunto pagerinimas arba grunto pakeitimas geresnių savybių gruntu yra negalimas, kelio konstrukcija turi būti projektuojama individualiai taikant visuotinai pripažintus mechanistinius-empirinius dangų konstravimo metodus ir (arba) geotechninio projektavimo metodus, kuriais pagrindžiama pakankama dangos konstrukcijos laikomoji geba projektiniu naudojimo laikotarpiu.“
	

	
	2.4. Atvejais, kada projektavimą ir statybą vykdo tas pats subjektas, alternatyvių techninių ir ekonominių sprendinių palyginimo atsisakymas mažina pasirinkto sprendinio skaidrumą ir patikrinamumą bei didina riziką, kad sprendinys gali būti parenkamas atsižvelgiant ne į viešąjį interesą ir ekonominį racionalumą, o į projektuotojo ar rangovo privatų ekonominį interesą
Projekto 21 punkte nustatyta, kad projektuojant dangos konstrukciją turi būti įvertinti ne mažiau kaip du variantai, abiem variantams sudaromi darbų kiekių žiniaraščiai ir, kai taikoma, nustatoma skaičiuojamoji kaina. Tokiu būdu sudaromos sąlygos palyginti alternatyvių sprendinių techninį ir ekonominį pagrįstumą. Tačiau pagal Projekto 22 punktą šie reikalavimai statybos su projektavimu atveju netaikomi.
Mūsų vertinimu, ši išimtis antikorupciniu požiūriu reikšminga tuo, kad statybos su projektavimu atveju techninį sprendinį projektuojantis subjektas kartu gali būti ekonomiškai suinteresuotas ir jo įgyvendinimu. Nenustačius pareigos įvertinti alternatyvius sprendinius ir jų ekonominį pagrįstumą, sudaromos palankesnės sąlygos parinkti ne užsakovui ekonomiškai optimaliausią, o projektuotojo ar rangovo ekonominius interesus labiau atitinkantį sprendinį, pavyzdžiui, susijusį su jam palankesnėmis medžiagomis, technologijomis ar darbų apimtimi. Kartu sumažėja galimybės objektyviai patikrinti, ar pasirinktas sprendinys buvo racionaliausias techniniu ir ekonominiu požiūriais.
Taigi Projekto 22 punktu būtent tais atvejais, kai dėl projektavimo ir statybos funkcijų sąsajos gali būti didesnė privataus ekonominio intereso įtaka techninio sprendinio pasirinkimui, atsisakoma Projekto 21 punkte nustatyto alternatyvų palyginimo mechanizmo. Tai gali sudaryti prielaidas nesąžiningam elgesiui, sprendimų priėmimo šališkumui ir apsunkinti galimai ekonomiškai nepagrįstų sprendimų nustatymą bei kontrolę.
Siekdami išvengti nurodytų korupcijos rizikos veiksnių pasireiškimo, siūlome Projekte nustatyti, kad ir statybos su projektavimu atveju pasirinktas dangos konstrukcijos sprendinys būtų pagrįstas objektyviais techniniais ir ekonominiais kriterijais bei būtų užtikrinta galimybė patikrinti, kad jis pasirinktas ne dėl projektuotojo ar rangovo privataus ekonominio intereso, o atsižvelgiant į užsakovo ir viešąjį interesą.
	Neatsižvelgta.
Projekto 22 punkte nustatyta išimtis grindžiama statybos su projektavimu viešųjų pirkimų specifika. Kai objekto projektavimo ir statybos darbai įsigyjami už konkurso metu nustatytą fiksuotą kainą, rangovas įsipareigoja už šią kainą suprojektuoti ir įrengti nustatytus reikalavimus atitinkantį objektą. Atsižvelgiant į tai, alternatyvių variantų parinkimas statybos su projektavimu atveju nesuteikia papildomos ekonominės naudos.
Pažymėtina, kad visais atvejais pasirinkta dangos konstrukcija turi atitikti projektinę apkrovą ir užtikrinti reikalaujamą laikomąją gebą per projektinį naudojimo laikotarpį, taip pat atitikti kitus taikomus normatyvinių ir pirkimo dokumentų reikalavimus. Pasirinkto sprendinio techninė atitiktis turi būti pagrįsta statinio projekto dokumentuose pateiktais duomenimis, skaičiavimais ir sprendiniais, todėl jos patikrinamumas išlieka ir nepateikiant antro konstrukcijos varianto.
	

	
	2.5. Žvyro dangos taikymas leidžiamas tik išskirtiniais atvejais, tačiau šie atvejai ir jų vertinimo kriterijai neapibrėžti, o sprendimą priimančiam subjektui paliekama plati diskrecija. Tai gali lemti nevienodą reguliavimo taikymą ir skirtingus techninius bei ekonominius sprendinius panašiomis aplinkybėmis
Projekto 68 punkte nustatyta, kad žvyro danga naujoms dangų konstrukcijoms ir esamų dangų atnaujinimui, kai visiškai pakeičiama esama dangos konstrukcija, gali būti numatoma tik išskirtiniais atvejais. Tačiau Projekte nenustatyta, kokios aplinkybės laikytinos išskirtinėmis ir pagal kokius kriterijus turi būti sprendžiama dėl žvyro dangos taikymo.
Toks neapibrėžtumas reikšmingas, nes pasirinkimas tarp žvyro ir surištos dangos gali lemti skirtingus techninius sprendinius, statybos ir vėlesnės priežiūros apimtį bei projekto įgyvendinimo išlaidas. Nenustačius išimties taikymo kriterijų, sprendimą priimančiam subjektui paliekama diskrecija spręsti, kada konkretus atvejis laikytinas „išskirtiniu“, todėl panašiomis aplinkybėmis gali būti priimami skirtingi sprendimai.
Siekdami išvengti nurodytų korupcijos rizikos veiksnių pasireiškimo, siūlome Projekte nustatyti objektyvius kriterijus ir aplinkybes, kurioms esant žvyro dangos taikymas gali būti laikomas išskirtiniu atveju, taip pat nustatyti tokio sprendimo pagrindimo reikalavimus.
	Įgyvendinta.
Pritariama, kad formuluotė „tik išskirtiniais atvejais“ nepakankamai aiškiai apibrėžia žvyro dangos taikymo sąlygas. Atsižvelgiant į tai, siūloma šios formuluotės atsisakyti ir žvyro dangos taikymo galimybę susieti su Projekto 179 (pagal naują numeraciją 177) punkte nustatytais mažo eismo intensyvumo kelių kriterijais bei 200 punkte nustatoma projektinio VMPEI riba.
Standartinės mažo eismo intensyvumo kelių žvyro dangų konstrukcijos pateiktos Projekto VIII skyriaus 18 (pagal naują numeraciją 17) lentelėje. Siekiant aiškiai apibrėžti jų taikymo sritį, Projekto 200 (pagal naują numeraciją 198) punktą siūloma papildyti nuostata, kad žvyro dangų konstrukcijos taikomos, kai projektinis VMPEI neviršija 100 aut./parą.
Siūloma Projekto 68 (pagal naują numeraciją 66) punktą išdėstyti taip:
„Žvyro danga naujose dangų konstrukcijose ir atnaujinant esamas dangų konstrukcijas, kai jos visiškai pakeičiamos, gali būti numatoma tik keliuose, atitinkančiuose Taisyklių 179 (pagal naują numeraciją 177) punkte nustatytus kriterijus.“
Siūloma Projekto 207 (pagal naują numeraciją 205) punktą išdėstyti taip:
„Mažo eismo intensyvumo kelių žvyro dangų (dangos sluoksnio be rišiklio) konstrukcijos pateiktos 18 lentelėje. Žvyro dangų (dangos sluoksnio be rišiklio) konstrukcijos taikomos, kai projektinis VMPEI neviršija 100 aut./parą.“
	

	
	2.6. Atvejais, kai vidaus kelių įrengimas ar atnaujinimas susijęs su valstybės ar savivaldybės turtu ir viešųjų lėšų panaudojimu, neapibrėžta galimybė mažinti medžiagoms keliamus reikalavimus gali sudaryti prielaidas neskaidriam techninių reikalavimų nustatymui, konkretiems tiekėjams ar rangovams palankių sprendinių parinkimui ir nepakankamai pagrįstam viešųjų lėšų panaudojimui
Projekto 135 punkte nustatyta, kad vidaus kelių dangų konstrukcijos gali būti parenkamos pagal 13 lentelėje pateiktas rekomendacijas. Šios lentelės pastaboje nustatyta, kad tam tikriems konstrukcijų sluoksniams gali būti nustatomi mažesni reikalavimai užpildams ir jų mišiniams (nerūšiuotos medžiagos). Tačiau Projekte nenustatyta, kokie konkretūs reikalavimai gali būti mažinami, kokia apimtimi, kokiomis sąlygomis ir pagal kokius objektyvius kriterijus toks sprendimas gali būti priimamas.
Atkreiptinas dėmesys, kad vidaus kelių kategorija savaime nereiškia, jog visais atvejais sprendžiama tik dėl privataus asmens turto ir privačių lėšų. Atskirais atvejais vidaus kelio įrengimas, rekonstravimas ar atnaujinimas gali būti susijęs su valstybės ar savivaldybės valdomu turtu, finansuojamas valstybės ar savivaldybės lėšomis ir todėl tiesiogiai susijęs su viešuoju interesu. Projektas 135 punkto ir 13 lentelės taikymo pagal kelio savininką ar finansavimo šaltinį nediferencijuoja.
Mūsų vertinimu, tokiais atvejais galimybė neapibrėžta apimtimi mažinti medžiagoms keliamus reikalavimus palieka reikšmingą diskreciją formuojant techninius reikalavimus. Tai gali sudaryti prielaidas nesąžiningam elgesiui, pavyzdžiui, reikalavimus pritaikant konkrečioms medžiagoms, tiekėjui ar rangovui, taip pat pasirinkti mažesnės kokybės ar kitomis savybėmis pasižyminčias medžiagas, nors objektyvus tokio sprendimo poreikis nėra pagrįstas. Kai naudojamos valstybės ar savivaldybės lėšos, tokia diskrecija gali turėti tiesioginės reikšmės racionaliam viešųjų lėšų panaudojimui, darbų kokybei ir sąžiningai konkurencijai.
Siekdami išvengti nurodytų korupcijos rizikos veiksnių pasireiškimo, siūlome Projekte nustatyti, kokie reikalavimai vidaus kelių medžiagoms gali būti mažinami, kokia apimtimi ir pagal kokius objektyvius kriterijus. Tais atvejais, kai vidaus kelias priklauso valstybei ar savivaldybei arba jo įrengimas, rekonstravimas ar atnaujinimas finansuojamas valstybės ar savivaldybės lėšomis, siūlome nustatyti pareigą sprendimą taikyti mažesnius reikalavimus atskirai techniškai ir ekonomiškai pagrįsti bei užtikrinti tokio sprendimo atsekamumą.
	Įgyvendinta iš dalies.
Pritariama, kad galimybė naudoti žemesnių reikalavimų medžiagas turi būti susieta su objektyviomis konkretaus kelio naudojimo sąlygomis ir pagrįstu medžiagų tinkamumu numatytai dangos konstrukcijai. Atsižvelgiant į tai, siūloma patikslinti Projekto 135 (pagal naują numeraciją 133) punktą, jį išdėstant taip:
„Vidaus kelių dangų konstrukcijos gali būti parenkamos pagal 13 (pagal naują numeraciją 12) lentelėje pateiktas rekomendacijas. 13 (pagal naują numeraciją 12) lentelėje numatytais atvejais vidaus kelių dangų konstrukcijoms gali būti naudojamos žemesnių nei viešiesiems keliams nustatytų reikalavimų medžiagos arba nerūšiuotos medžiagos, kai, atsižvelgiant į numatomą kelio paskirtį, naudojimo sąlygas ir apkrovas, skaičiavimais ir techniniu pagrindimu įrodyta, kad pasirinktos medžiagos užtikrins dangos konstrukcijos pakankamą laikomąją gebą.“
Nepritariama siūlymui Taisyklėse detaliai reglamentuoti konkrečius mažinamus medžiagų reikalavimus ir jų mažinimo ribas. Taisyklių paskirtis – nustatyti dangų konstrukcijų projektavimo ir parinkimo principus bei pateikti standartizuotų dangų konstrukcijų sprendinius. Užpildų ir jų mišinių savybės, jų vertinimo rodikliai, kategorijos ir techniniai reikalavimai reglamentuojami atskiruose tam skirtuose normatyviniuose dokumentuose, įskaitant techninių reikalavimų aprašus TRA UŽPILDAI 19, patvirtintas Lietuvos automobilių kelių direkcijos prie Susisiekimo ministerijos direktoriaus 2019 m. birželio 17 d. įsakymu Nr. V-110 „Dėl Automobilių kelių užpildų techninių reikalavimų aprašo TRA UŽPILDAI 19 patvirtinimo“ ir TRA SBR 19, patvirtintas Lietuvos automobilių kelių direkcijos prie Susisiekimo ministerijos direktoriaus 2019 m. gruodžio 20 d. įsakymu Nr. V-191 „Dėl Automobilių kelių nesurištųjų mišinių ir gruntų, naudojamų sluoksniams be rišiklių, techninių reikalavimų aprašo TRA SBR 19 patvirtinimo“. Todėl Taisyklėse tikslinga apibrėžti tokių medžiagų naudojimo dangos konstrukcijoje sąlygas, o detaliojo medžiagų savybių ir techninių reikalavimų reglamentavimo nedubliuoti. Siūlomoje 135 punkto redakcijoje medžiagų naudojimo galimybė susiejama su konkretaus kelio paskirtimi, naudojimo sąlygomis ir apkrovomis bei pagrįstu dangos konstrukcijos techniniu tinkamumu.

